Birthe Rønn Hornbech (V), 2003-04-11:
Jeg kan indlede med at sige, at Venstre ikke kan støtte dette forslag, for derfor straks at sige, at det er ikke, fordi det er et dårligt forslag, men fordi vi er komplet uenige.
Forslaget ser meget uskyldigt ud, men det omkalfatrer jo i virkeligheden hele den folkekirkelige ordning, og jeg har derfor heller ikke mulighed for andet end at komme ind på nogle få punkter, men skal i det hele også henvise til ministerens redegørelse for de enkelte punkter.
Det er jo et forslag, vi tidligere har diskuteret, og det lyder meget uskyldigt, når det i overskriften fremtræder som et økonomisk forslag.
Det er jo en gammel tanke med forkyndelse for sig og mursten for sig, og det kan i sig selv rejse en interessant grundlovsdiskussion.
Ærlig talt: Al den menneskeretssnak.
Er der ikke også en menneskeret for det danske flertal, som i 1000 år eller mere har været kristne, og som i 1000 år har været forenet i en national kirke?
Jeg synes det.
Når dertil kommer, at vi i god grundtvigsk ånd har sørget for en positiv økonomisk særbehandling af mindretallene, hvad er det så, der er galt, hr. Jann Sjursen?
Jeg kan ikke forstå den diskussion.
Jeg synes, og vi synes i Venstre, det er smukt, at man har givet mindretallene en positiv økonomisk særbehandling.
Men der er altså ikke noget at komme efter, at det skulle være modsat.
Tværtimod er det gjort op masser af gange, vi har fået glimrende svar fra Kirkeministeriet, også under de tidligere ministre, om, hvad det koster at være medlem af den danske folkekirke, og hvad det koster at være medlem af andre trossamfund, når man indregner skattefradragsretten.
Jeg kan rent ud sagt ikke forstå, at man har så ondt af det.
Så er man tilsyneladende meget optaget af at ændre magtforholdene i den danske folkekirke.
Lad mig sige: Man kan ikke få en friere ordning end den danske folkekirke.
Den synode eller det kirkeråd, der står i spidsen for den danske folkekirke, er det danske Folketing.
Det er det eneste råd i Danmark, der har et folkeligt mandat, som afprøves jævnligt, og det består af mange forskellige politiske partier, hvor der inden for de forskellige politiske partier er forskellige kirkesyn.
Større frihed vil vi aldrig få.
Med en synode vil vi få en politisk kirke, og det vil give ufrihed. Jeg kan fuldstændig tilslutte mig ministerens bemærkninger om civilregistrering.
Jeg har selv været kordegn, og hvis det gør ondt at komme på et kirkekontor, kan man jo vippe brevet ind i brevkassen eller sende det.
Men jeg skulle hilse og sige fra adskillige kordegne, at der faktisk er en del, også muslimer, der er glade for den vejledning, de får på kordegnekontoret, når de kommer og anmelder deres børns fødsel.
Også den ordning har vi haft i lang tid, og det er jo ikke de religiøse mindretal selv, der har startet den diskussion.
Det er nogle med et politisk ståsted, der ligger langt fra hr. Jann Sjursens, og et religiøst ståsted, der ligger langt fra hr. Jann Sjursens, der har rejst den, og når man har en god ordning, hvorfor må man så ikke beholde den, bare fordi den tilfældigvis er gammel? Der er altså ikke ret meget i dette forslag, som vi kan støtte, kan man nok høre, men som sagt: Det rejser mange spændende spørgsmål, så jeg synes, at hr. Jann Sjursen i stedet for at tænke på denne kommission skulle tage nogle diskussioner i Kirkeudvalget.